钦定古今图书集成/方舆汇编/职方典/第1301卷 > 《通志》作南樵山极高峻周回百里上有丹室下
## 钦定古今图书集成/方舆汇编/职方典/第1301卷 > 《通志》作南樵山极高峻周回百里上有丹室下

有石庵，湛文简建书院于此，曰“莲花书院” ，上有霍文敏墓。

帽岭山　在县城北三十里。其上多松竹。《旧志》：形如席帽，日明则晴，烟笼则雨。

灵山　在县城北六十里。上有仙女石，旱祷辄应。按《县志》：“体势甚高，而顶上宽平，周回三百里。” 后抵从化县界。南有石岩，岩左有大白石，又谓之七姑仙女石，积水出焉，可灌田千亩。

鹧鸪山　在县七十里。其鸟多鹧鸪。有兽焉，如豚而遍体皆剌，善射人，其名曰猬。按《县志》：“峭壁双立，其一差小，俗呼为大小鹧鸪。” 从化学正向之，因改名双凤山，白泡水出焉，山下有渡。招贤山　在县城北四十里，其上多瑰石。按《县志》：在崇贤都，昔有贤者隐此，故山与都皆以贤名。又北七十里曰鴶鸠山，多奇石。又北三十里，曰“石龙头山” ，巨石突起，下瞰长河。

罗浮山　在县城东一百三十里，与博罗县接境。昔有山浮海而来，传与罗山合而为一，故名。《前汉地理志》：“博罗县曰传罗。” 后传录日久，讹传为博。此山高三千六百丈，上有三十六洞，七十石室，四百三十二峰。洞之幽者曰朱明，此洞三十六中之一也。天宝初，诏欲寻是洞。时邑簿任知宣领耆旧寻见一洞，以藤筐笼石，垂一人下，约五丈馀，下视无底，日月星辰无不备。初有白云，须臾散漫五色，曰黄龙，曰水帘，曰蝴蝶，曰朱陵，曰金沙，曰白石。峰之高者曰“聚霞” ，又曰“飞云。” 据绝顶，高三百丈，周二十里。其次曰麻姑，曰玉鹅，曰仙女，曰会真，曰锦绣，曰玳瑁。有奇石，高六百丈，广七十丈，彩烂若霞锦，谓之“瑶石台。” 又有大小石楼，孤秀如楼阁然。相传唐武后时，有邑女何氏，有神仙之术，持一石置小石楼之上，远观如画。上有铁桥，其形如鞍，在石楼之间，高五十馀步。下有花首台，开元间，尝有五百花首菩萨建台于上。又有龙公竹，大径七尺，围节长丈二。尝有鸾凤栖宿在碧鸡，或群飞，或独鸣，可见而不可取。又有红翠鸟，又有哑虎，不哮啮。其诸神湖玉树、珍禽、《玉草，记》莫能悉。其下罗水出焉。又其下有卓锡泉。又其下有梅花村。又其东麓则接白水山。

百家山　在县城东十里。其上多草木，多竹。陈峒山　在县城东北二十里。形若竖旗。下有石庵，有石佛。其兽多石羊，其鸟多鵔鸃。

虎狮山　在县城东北二十一里，以形似名。上有泉，下泻成渊，其中有龙，多郁金草。陈石山　在县城北四十二里。有石秀锐若笔，其上多石心木。

流防山　在县城南十五里，状如卓笔，其下防水出焉。按《县志》在长沙乡，今属龙门县地。角子山　在县城东五十一里，接于博罗。无草木，多瑰石。

窑石山　在县城东南六十里。其上平坦，有石黑若窑山，无草木。

猊山　在县城东南二十三里。其上多异竹。《一统志》：产婆罗竹，围三、四尺，性竖，土人取以为弓。龟峰山　在县城西二里。邑人重九，每登之，一曰登高峰。

金紫峰　在县城西南八十里，多异花草，山形如旗，朝旭暎之，其色若金削芙蓉，故名。又西十五里曰五马峰。又西南十里曰蓝袍峰。又西一十里曰双鱼峰，峰前有丧庆寺。相传宋时辟基得铜钟，下覆双鲤，今建桥其上，谓之“仙鲤桥。” 焦石岭　在县城东五里，其石赤，与罗浮相望焉。相传浮山自海浮来，与罗山合，故谓之罗浮。与此岭相望，若碇于此也，故又谓之浮碇冈。按《县志》，“浮碇冈高三百馀丈，盘据二十里，上多石鼓，奇怪。”

欧阳岭　在县城东二十五里罗浮之西。昔有欧阳氏居此。

云母岭　在县城西二十里，其中多云母石，日出照之晃耀。按《县志》产云母石，故都以此得名。亦名丹丘。按《通志》：唐武后时，县有何氏女，服云母粉得道。

凤凰冈　在县城东南二十里，以形似名。《旧志》或言宋时有五色鸟集此，李朝诗墓在焉。下有凤凰铺。

乌石冈　其石黑。按《县志》：“县西南七十里在石下村后，高三十馀丈，其形如钟，其色如墨，亦名钟墨石。” 又西有剑迹石。

景星岩　，在县城北一百一十一里，中有石如台阁，或如修廊，或如鼓，击之有声，石乳流结，如宝盖旗幢，其中幽窅。

燕石　在县城西南六十里。其状如燕，下有洞，可坐三十馀人。

鹤峰　按《县志》，学宫之后山也，两峰城跨其巅。凤凰岭　按《县志》，下有泉水可煮盐，其乡名盐

坑

牛牯嶂　按《县志》，县治后屏也。连亘云霄，距县八十里。

澄溪山　按《县志》：“在县西北七十里崇贤都” ，上有仙女石并石磴，澄溪水出焉。出箭干洞，经流腊埔，至三江，合流于增江。

峰门冈　按《县志》在县东北七里，两峰对峙如门。

飞泉洞　按《县志》：“在县东八里。世传葛洪尝炼丹于此，有碾药石，又两石壁立如门，中有张老岩，又有醉眠石，皆大书‘一水从石罅中流，潆洄百折。游人取小石障下流，以蓄其势，乃两两夹曲而坐，使人酌杯酒置上流，听浮杯至前，辄取而饮’。” 万历壬子，署县事桐城刘引昌因偕户侯张永灿、邑人单守敬、黄拱寅辈构亭以迎瀑布之胜。

白木峒山　按《县志》：在邑治之西，亦名郭婆围岭。上多茂木，崇峙峻整，与焦石岭等。

元德山　按《县志》，距县一百二十里，与番禺为界。山上有土丘百丈，高数十仞，名曰“仙人大座山。” 大木丛林，奇岩怪迹，蓊蔚盘踞。

寨岭　按《县志》，邑治之南二里，今名豸岭，当百花林、增江二水合流之口，上建雁塔，隆庆四年，士民合筑于岭之绝顶，塔北面为宫，奉文昌神以主雁塔之祀。塔岭南下有塘，曰砖窑坭塘约二十亩，尽南至溪，西至田，东至海，属官在增江下流二里，洲浮水中，曰雁塔洲，即《通志》及《罗浮志》所载别情洲。其地平旷，水环之约二十馀亩，未经种植，属官万历四年，合邑士民呈出奸僧违例欺隐龙山、新兴二废寺土名“鸡啼涌” 等号田，及泥紫村园三十六个，共税一顷三十三亩。知县王良心通详当道，拨僧明桂照例补饷，连前田园赴雁塔居守。

南山　按《县志》：“与豸岭对峙，山下临江为钓鱼台，山顶建翔凤塔。万历六年士民合建，拨道士居守。” 所管各祠田地、山塘共三顷九十亩四分七釐八毫。

望州冈　按《县志》：“豸岭之南，去县二十馀里，横亘嶐嵷，官道出其左，登绝顶，一眺千里，凡广州胜概，咸在目中，故名。”

大墩岭　按《县志》，去县八十里，在清湖都，横枕大江水口。

增江　在县城东一里。源于防山，东南过石滩。旧《志》云：源出陈峒山，东流而南，合于防水，西流七十馀里，始为增江。《新志》云：“源出防山，上至西林，可通船筏。下至石滩，西南入于海。”

古散水　在县城西六十里。源于古散山，南流过神冈，达于白江洲。可通舟筏。

白水　：在县城西四十里，源于白水山。

澄溪水　在县城北五十里。源于鹧鸪山，南流合增江通舟船，入于海。旧《志》作“程溪。”

天塘水　在县城西七十里。其水潆洄，注于田风湖　。在县城南三十里。方广六十丈，其水汇。旧《志》云：“深不可测，四时澄清。”

“别情洲　在县城南二十里，其地平旷，水环之。洲南十五里曰牛潭，其中有金牛，是多怪异。” 《南越志》：“潭有金牛，晋时罗公钓其上，得金索引之，牛见复没。断其索，得丈许。” 法真《登罗山疏》：“增城县南有别情洲，洲南又有牛潭，渔人见金牛常出水盘石上。义熙中，县民张安钓此潭，于石上见有金锁，大如指，长数十寻，寻之” 不已，俄有物从水中引之，力不能禁，以力扣断，唯得数尺，遂致大富。后义熙周灵甫亦好钓，尝见此牛寝伏石上，旁有金索，往取之，得二丈许。遂以财雄为江南都尉。

接龙桥水　：在县城北二里。下接大岭，上连龟峰。其水两流至于大江，谓之《锁溪沥》。

流觞曲水池　在县东，过大江五里，岩窦涌泉，流于盘石，九曲旋转。

甘泉洞　在县南八十里。泉出山洞，味香甘。湛濂诗：“怪石苍苔老，岩边石径幽。昔时仙赏处，寒涧水东流。” 按《县志》：有甘泉可饮。尚书湛若水因以为号。仍建甘泉书院。

右滩　在县城西南六十里。其中多瑰石，民环居之。

南山钓矶　在县城南三十四里，其中多怪鱼。西山村畔巨石滨水有苏平衍，乡人吴氏钓其上，得巨鳌。

冷水池　，在县城西二十里，其水寒。

汤泉　在县城北五里，广十丈，深二尺，其水温，浴者可以愈疡。

东洲　在县城南八十里海中，民环居之。有乌石在巡检司东洲驿。

《西洲　与东洲》，并民居差少。

铁船沥　在县城南二里，今湮。《旧志》：宋景炎间，邑人石文光有智勇。时邑有外海乡人迎文光自广城驻兵于县，因以铁铸一舟，置之下郭。岁久，舟没于沥。

云母井　在县城内南二里凤凰台下。旧《志》：“唐开耀间，何仙姑饵云母及北水制之。”

泉子井　在县城内西南。其水清甘，注于田。泉上旧有亭曰“醒心。” 绍熙三年，权县许伯凤更创，改名“广济。”

鸭潭　：按《县志》，旧传“有双锦鸭浮游其中。” 今尚有双鲤数尺，鳞鬣若锦。

增江水　按《县志》亦曰相江，以崔相得名。发源铁冈、高明二峒，经龙门、白沙南下，过三江口，合杨梅、澄溪二水，趋县北而东，抱城而南，穿南山豸岭之口而出。

散塘洲　按《县志》，洲浮水中属民业洲。下流三四里，经石滩派分东流曰碧江水，绕碧江村，至黄埔入于海。

大娘湖　按《县志》，邑东南三十里，春涨冬涸。百花林水　，按《县志》，在邑治西流至蒋村坑头，过鲤桥，趋豸岭，合于增江。

庙潭水　按《县志》：“在邑治北，出杨梅灵山，流经庙潭，至三江合流于增江。”

九曲水　按《县志》，“邑治东北二十五里，在金牛都。” 发源榄溪，其流屈曲，两旁桔槔数十处，引水灌田千亩，旋绕而西，至大步口入于增江。绥福水　：按《县志》，“在邑治之西北。源自何迳诸山，出埔尾墟，经茅田，过陈江，绕沙㴦及白冈。一支由温涌神山过大墩而入于海；一支自石头绕老鸦山，入鳄潭，放于海。”

潮　按《县志》：“一日而再至，朝至曰潮，夕至曰汐。” 其涉于增者，则自南海虎头门入，分为二派，一南赴广州，一北赴增城，平放于东洲沙贝四十里至石滩；尾流又十五里，至于新溪。

香山县

七星峰　在县城内。昔有七山，环列如星，今惟仁山、武山尚存，馀皆平于筑城。

大北山　在县东一里。平远延绵，东界牛起湾，南北皆田。西曰莲峰，其高数十丈，即旧寨山也。元伪千户王一据之。元末，海贼李祖三、卢实善相继劫掠，宣差朵罗歹屯守其上，率邑人郑荣叟立城堑守十有八年，至明洪武肇基，始平云云。亭山　在县城北一里，一名“金鼓角。” 昔人于海隅尝闻金鼓之声，故名。其下多平田，宜稌黍。